钦定古今图书集成/明伦汇编/皇极典/第228卷 > 唐二
## 钦定古今图书集成/明伦汇编/皇极典/第228卷 > 唐二

### 宪宗

按《旧唐书宪宗本纪》，宪宗受内禅，即皇帝位。昇平公
主进女口十五人。上曰：“太上皇不受献，朕何敢违？其
还郭氏。”荆南献龟二，诏曰：“朕以寡昧，纂承丕业，永思
理本，所宝惟贤。至如嘉禾神芝，奇禽异兽，盖王化之
卢美也。所以光武形于诏令，《春秋》不书祥瑞，朕诚薄
德，思及前人。自今已后，所有祥瑞，但令准式申报，有”
司不得上闻。其奇禽异兽，亦宜停进。元和元年春
正月癸未，诏以太上皇旧恙愆和，亲侍药膳。起今月
十六日已后，权不听政。八年六月辛丑，出宫人二
百车，任从所适，以水灾故也。

按《唐书刑法志》：宪宗英果明断，自即位，数诛方镇，欲
治僭乱，一以法度。然于用刑喜宽仁。按《李绛传》：元
和六年，以绛同中书门下平章事。尝盛夏对延英，帝
汗浃衣，绛欲趋出，帝曰：“朕宫中所对，惟宦官女子，欲
与卿讲天下事，乃其乐也。”教坊使称密诏，阅良家子
及别宅妇人内禁中，京师嚣然。绛上疏，帝曰：“朕以丹
王等无侍者比命访闾里以赀致之彼不喻朕意故
至哗扰。”乃悉归所取。

按《杜阳杂编》：宪宗皇帝宽仁大度，不妄喜怒，及便殿
与宰臣言政事，莫不严肃容貌，是以进善黜恶，俗泰
刑清，而天下风化矣。或延英入阁，未尝不以生民哀
乐为意。或四方进歌舞妓乐，上皆不纳，则谓左右曰：
“六宫之内，嫔御已多，一旬之中，资费盈万，岂可剥肤
捶髓，强娱耳目焉。”其俭德忧人，皆此类也。

按《册府元龟》：元和元年正月，福建道送到吐番生口
七十人，诏给递乘，放归其国。　二年春正月庚寅，朝
享于太庙。初次诸室，帝皆尽诚敬，至德宗、顺宗宗室，
悲涕呜咽，若不自胜。侍臣及举册官皆相顾感泣。
五年十一月丙午，帝谓宰臣曰：“朕以禁中旧殿，岁久
危坏，昨令有司经度，资费多少，意欲渐葺构之，所冀
成功不毁，但缘国用未赡，物力犹诎，是以每务简俭，
情在不劳，至于车服饮食，亦深畏奢侈。以是思之，不
知竟可营造否？”权德舆对曰：“陛下以至德爱人，情存
节用，此实为理之本。仲尼谓大禹卑宫室，菲饮食，恶
衣服，以为无间然。汉文帝欲起露台，召匠计之，直百
金，帝曰：‘中人十家之产，吾奉先帝宫室，常恐羞之，何
以台为遂止。是以文帝之代，四海庶富，民俗礼让，一
岁断狱才百人，几致刑措。前史以为美谈，后王用为
师表。且简则不劳人，俭则不废财，人安财足，天下自
化。上好奢侈，则下亦变风，人务纵欲，争夺自起。今陛
下至诚恭俭，有过昔王，卑躬爱人，动务至理，实天下
苍生幸甚’。”　十年九月，诏泽、潞及凤翔、天藏军每进
鸡子，既伤物性，又劳人力，宜停进。十二月，诏出宫人
七十三人，分置京城寺观，有家者归。　元和末，光禄
卿杨元卿奏曰：“淮西平，甚有宝货及犀带，臣知之，往
取必得。”帝曰：“朕本讨贼，为人除害。今贼平人安，则我
求得矣。宝货犀带，非所求也，后勿言此。”

按《帝鉴图说》：宪宗四年，南方旱饥，命左司郎中郑敬
等为江淮两浙荆湖襄鄂等道宣慰使，赈恤之。将行，
上戒之曰：“朕宫中用帛一匹，皆籍其数，惟赒救百姓，
则不计费。卿辈宜识此意，勿效潘孟阳饮酒游山而
已。”

### 穆宗

按《册府元龟》，穆宗宽仁大度，天资博厚，喜愠不形于
外。元和末，帝在东宫时，侍读、谏议大夫韦绶奏：“帝学
书，至依字，辄去其傍人字。臣问之故，答曰：‘君父每以
此字可天下之奏，臣子岂合书之’。”宪宗深嘉叹焉。
穆宗以元和十五年正月即位，御丹凤楼大赦，诏掖

住者亦听。九月，江南西道奏：“配到吐蕃一百六人，准
赦条流七十四人愿归本县，馀并请住。”诏给衣递乘
发遣。其诸道愿归者，准此处分。　长庆元年正月庚
子，享太庙，至顺宗、宪宗二室，歔欷流涕，侍臣、从官皆
感动。七月十六日，大赦。制：“李师道、吴元济”自绝于天，
并从诛灭。念其祖父尝事先朝，坟墓所在，并不得令
人擅有毁废。　二年十二月丁亥朔，诏“五坊鹰隼及
备打猎狐兔等悉放之。”

### 敬宗

按《册府元龟》，敬宗以长庆四年正月即位。二月，诏先
在掖庭宫人家口，并配内阃年深宫人等，并放出外，
任其所适。又诏，老人及残疾不堪使役，并有父母羸
老疾病者，并委所司选择放出。　宝历元年正月，赦：
“先擒获吐蕃生口配流诸处者，委本道资给，放还边
土，仍不得更受投降人并擒捉人生口。”四月，泾原节
度使杨元卿奏，“当管平凉镇守，得投降吐蕃刘师奴。”
诏委元卿准近赦送还本国。　二年二月，凤翔节度
使进到《落蕃回鹘》四人，敕旨令付鸿胪寺，待有还蕃
使，即放归国。

### 文宗

按《旧唐书文宗本纪》：太和二年五月庚子，敕“应诸道
进奉内库四节及降诞进奉金花银器并纂组文绫
缬杂物，并折充铤银及绫绢，其中有赐与所须，待五
年后续有进止。帝性恭俭，恶侈靡，庶人务敦本，故有
是诏。”三年九月辛巳，敕两军诸司内官，不得著纱
縠绫罗等衣服。帝性俭素，不喜华侈，驸马韦处仁戴
夹罗巾，帝谓之曰：“比慕卿门地清素，以之选尚。如此
巾服，从他诸戚为之，唯卿非所宜也。”十一月甲申，禁
止奇贡。四方不得以新样织成非常之物为献。机杼
纤丽，若花丝布撩绫之类，并宜禁断。敕到一月，机杼
一切焚弃。四年夏四月壬戌，诏曰：“俭以足用，令出
惟行，著在前经，斯为理本。朕自临四海，愍元元之久
困，日昃忘食，宵兴疚怀，虽绝文绣之饰，尚愧茅茨之
俭，亦谕卿士，形于诏条。如闻积习流弊，馀风未革。车
服第室，相高以华靡之制；资用货宝，固启于贪冒之
源。有司不禁，侈俗滋扇。盖朕教导之未敷，使兆庶昧
于耻尚也。其何以足用行，令臻于致理。欤！永念惭叹，
迨兹申敕，自今内外班列职位之士，各务素朴，弘兹
国风。有僭差尤甚者，御史纠上主者，宣示中外，知朕
意焉。”文宗承长庆、宝历奢靡之风，锐意惩革，躬行俭
素，以率厉之。开成四年春正月丁卯夜，于咸泰殿
观灯作乐，三宫太后及诸公主毕会。上性节俭，延安
公主衣裙宽大，即时斥归。驸马窦澣待罪。诏曰：“公主
入参，衣服逾”制，从夫之义，过有所归。窦澣宜夺两月
俸钱。按《本纪》论帝恭俭儒雅，出于自然，承父兄奢
弊之馀，当阍寺挠权之际，而能以治易乱，化危为安，
太和之初，可谓明矣。初，帝在藩时，喜读《贞观政要》，每
见太宗孜孜政道，有意于兹。洎即位之后，宪宗郭后
居兴庆宫，曰太皇太后，敬宗母宝历太后及上肖太
后，时呼“三宫太后。”帝性仁孝，三宫问安，其情如一。尝
内园进樱桃，所司启曰：“别赐三宫太后。”帝曰：“太后宫
送物，焉得为赐？”遽取笔改赐为奉宗正寺以祭器朽
败，请易之。及有司呈进，命陈于别殿，具冠带而阅之，
容色凄然。

按《因话录》：文宗将有事南郊祀前，本司进相扑人。上
曰：“我方清斋，岂合观此事？”左右曰：“旧例皆有，已在门
外祗候。”上曰：“此应是要赏物，可向外扑了。”即与赏物
令去。　文宗赐翰林学士章服，续有待诏欲先赐本
司者以名上。上曰：“赐君子小人不同日，且待别日。”
文宗欲以韦宣州温为翰林学士，韦以先父遗命恳
辞。上后谓次对官曰：“韦温，朕每欲用之，皆辞诉，又安
用韦温？”声色俱厉。户部崔侍郎蠡进曰：“韦温禀其父
遗命耳。”上曰：“温父不令其子在翰林，是乱命也，岂谓
之理乎？”崔曰：“凡人子能遵理命，已是至孝，况能禀乱
命而不改者，此则尢可嘉之，陛下不可怪也。”上曰：“然。”
乃止。　文宗时，有正塔僧，履险若平，换塔杪，一柱。倾
都奔走皆以为神。上闻之曰：“此塔固由人工所成。当
时匠者岂亦有神。”沙门后果以妖妄伏法。

按《册府元龟》，“文宗以宝历三年即位，十二月，诏在内
宫女三千许嫁。　太和元年四月，出宫女一百人，中
人押送，权于两街等观安置。　二年四月壬辰，敕皇
太子料宜权停。”敬宗以晋王位居中嗣，时方二岁，已
命有司供献，尽同储副，至是权罢之。壬寅，命毁放鸭
亭子。先是，敬宗尝于昇阳殿东增置亭沼，多聚水禽，
谓之“放鸭亭子。”是日命毁之。戊申，幸教坊回，仰望仙
门侧有看楼十间，帝以不复游御，命毁之。五月辛丑，
诏度支每年旨额，年支配进蚺蛇胆四两，桂州一两，
贺州二两，泉州一两，宜于数内量停三两，馀一两每
年转次送纳。帝因对侍讲学士许康佐语及取蚺蛇
胆，知生割其腹而后得之，帝为恻然，因命停减。　三年四月，出宫人一百人，任从所适。　四年四月，诏曰：
“春夏之交，稼穑方茂，永念东作，其勤如伤。况时属阳
和，命禁麛卵，所以保滋怀生，仁遂物性。如闻京畿之
内，及关辅近地，或有豪家，如务弋猎，放纵鹰犬，颇伤
田苗。宜令长吏，切加禁察，有敢违令者，捕系以闻。”
八年二月，诏曰：“比者沧寇干纪，稽请数年，诸道兴师，
并献戎捷，时方讨叛，难议释缧，免死戎边，已有恩贷。
今沧州一道，久被朝章，念其怀土之心，必有向隅之
叹，俾之遂性，用洽亲恩。其诸道所送沧州将健配流
及边镇营田役使者，并委本官。如有已赴军职，及自
有生业，不愿去者，亦任便住。”又诏曰：“苏州大水，饥歉
之后，编户男女，多为诸道富家，并虚契质钱，父母得
钱数百、米数㪷而已。今江南虽丰稔，而凋残未复，委
淮南、浙江东、西等道如苏、湖等州百姓，愿赎男女者，
官为详理，不得计衣食及虚契征索。如父母已殁，任
亲收赎；如父母无资，而自安于富家，不厌为贱者，亦
听。”　开成元年三月，诏曰：“比闻两河之间，频年旱灾，
贫人得富家数百钱、数㪷粟，即以男女为之。仆妾委
所在长吏察访，听其父母骨肉以所得婚购之，勿得
以虚契为理。”　二年二月甲子，出内音声人四十八
人，放归家。三月壬辰，诏：“韶阳御辰，生气方盛。思全物
类，以顺天时。内外五坊凡有笼养鹰鹞及鸡鸭鸟雀
狐兔等，悉宜放之。起今月一日至五月十三日，禁京
城及畿内采捕禽兽，罗网水虫，以遂生成，永为定制，
委台府及本司切加禁止。”　三年六月辛亥，遣中人
监宫人四百八十人，送两街寺观安置，令其亲族识
认还之。壬子，又出宫人刘奴等七十五人，还其亲族。
七月，新罗王《金祐》征遣其所遗淄青节度使奴婢，帝
矜以远人，诏令却归本国。

### 武宗

按《册府元龟》：武宗会昌六年二月制：“新攻党项，事不
获已，其妇人并幼小未任持兵杖者，交兵日不得滥
有杀伤。”

### 宣宗

按《旧唐书宣宗本纪》：“帝器识深远，久历艰难，备知人
间疾苦。自宝历已来，中人擅权，事多假借，京师豪右，
大扰穷民。洎大中临驭，一之日权豪敛迹，二之日奸
臣畏法，三之日阍寺詟气。由是刑政不滥，贤能效用，
百揆四岳，穆若清风，十馀年间，颂声载路。上宫中衣
澣濯之衣，常膳不过数器，非母后侑膳，辄不举乐。岁”
或小饥，忧形于色。虽左右近习，未尝见怠惰之容。与
群臣言，俨然煦接，如待宾僚。或有所陈闻，虚襟听纳。
旧时人主所行黄门，先以龙脑、郁金籍地上，悉命去
之。宫人有疾，医视之，既瘳，即袖金赐之，诫曰：“勿令敕
使知，谓予私于侍者。”其恭俭好善如此。

按《唐书安平公主传》：安平公主下嫁刘异。宣宗即位，
宰相以异为平卢节度使。帝曰：“朕惟一妹，欲时见之。”
乃止。后随异居外，岁时辄乘驿入朝。

按《杜阳杂编》：宣宗皇帝英明俭德，器识高远，比在藩
邸，常为诸王典式。及即位，衣澣濯之衣，馔不兼味。凡
与朝士从容，未尝一日不论儒学，而颇注意于贡举。
常于殿柱上题“乡贡进士”字。或大臣出镇，即赋诗赐
之。凡欲对公卿百寮，必先严整容止，更衣盥手，然后
方出。语及庶政，则终日忘倦。奏章有不欲左右见者，
率皆焚爇。　宣宗仁孝之道，出于天性。郑太后厌代，
蔬素悲咽，同士人之礼。公卿奉慰者，无不动容，以至
酸鼻。

按《西朝宝训》：大中初，京师尝淫雨涉月，将害粢盛，分
命祷告，百无一应。宣宗一日在内殿，顾左右执𬬻降
阶，践泥焚香仰视若自责者。久之，御眼沾湿，感动左
右，旋踵而急雨至，翌日而凝阴开，比秋而大有年。
按《幽闲鼓吹》：宣宗视远郡谢上表，左右曰：“‘不足烦圣
虑也’。上曰：‘远郡无非时章奏，只有此谢上表，安知其
不’”有情恳乎。吾不敢忽也。

按《册府元龟》：“宣宗春秋既盛，在藩邸时，备知民间庶
事，延英对，宰臣无不议及百姓。”

按《东观奏记》：宣宗性至孝，奉郑太后供养，不居别宫，
只于大明宫朝夕侍奉。　上因读《元和实录》，见故江
西观察使韦丹政事卓异，问宰臣孰为丹后。宰臣周
墀奏：“臣近在江西观察使，见丹行事，馀风遗爱，至今
在人。”其子宙见任河阳观察判官。上曰：“速与好官。”持
宪者闻之，奏为侍御史。　韦澳为京兆尹，豪右敛手。
国舅郑光庄不纳租，澳絷其主者，期以五日，不足必
抵法。太后为言之。上延英问澳，澳具奏本末。上曰：“今
日纳租足放否？”曰：“尚在限内，来日即不得矣。”澳既出
半廷，上连召之曰：“国舅庄租今日纳，足放主者否？”澳
曰：“必放。”上入告太后曰：“韦澳不可犯，且与送钱纳却。”
顷刻而放。　万寿公主，上爱女钟爱独异。将下嫁，命
择郎婿郑颢，相门子，首科及第，声名籍甚。婚卢氏，宰
臣白敏中奏选上，颢衔之，上未尝言。大中五年，敏中
免相，为邠宁都统。行有日，奏上曰：“顷者陛下爱女下嫁贵臣，郎婿郑颢赴婚楚州。会有日，行次郑州，臣堂
帖追回，上副圣念。颢不乐，国家衔臣入骨，臣且在中
书，颢无如臣何，一去玉阶，必媒糵臣短，死无种矣！”上
曰：“朕知此事久，卿何言之晚也！”因命左右便殿中取
一柽木小函子来，扃锁甚固，谓敏中曰：“此尽郑郎说
卿文字，便以赐卿。若听颢言，不任卿如此矣。”敏中归
启，盖感上聪察宏恕，常置函子于佛前，焚香感谢。大
中十二年，敏中任荆南节度使，假日与前进士陈锴
销忧阁静话，感上恩，泣语此事，尽以示锴。　上临御
天下，得人君法，每宰臣延英奏事，唤上阶后，左右前
后无一人至。才处分坐，宸威不可仰视。奏事下三四
刻，龙颜忽怡然谓宰臣曰：“可以闲话矣。”自是询闾里
间事，话宫中燕乐，无所不至。一刻已来，宸威复整肃，
是将还宫也，必有戒励之言。每谓宰臣曰：“长忧卿负
朕挠法，后度不得相见。”度量如此。赵国公令狐绹每
谓人曰：“十年持政柄”，每延英奏对，虽严冬盛寒，亦汗
流浃背。　上至孝，动遵《元和》故事。以宪宗曾幸青龙
寺，命复道开便门，至青龙佛宫，永日昇眺，追感《元和》
胜迹，怅望久之。　上敦睦九族，于诸侯王尤尽友爱。
即位后，于十六宅起雍和殿，每月三两幸，与诸侯王
击鞠合乐，锡赉有差。

按《楮记室》：宣宗大中二年，万寿公主适起居郎郑颢，
旧例以银装车，帝令依外命妇以铜装车，仍诏公主
执妇礼皆如臣庶之法，戒以毋得轻夫族预时事。
按《通鉴》：宣宗明察沉断，用法无私，从谏如流，重惜官
赏，恭谨节俭，惠爱民物。故大中之政，迄于唐末，人思
之，谓之“小太宗。”

### 懿宗

按《旧唐书懿宗本纪》：咸通十年六月戊戌，制曰：“动天
地者莫若精诚，致和平者莫若修政。朕顾惟庸昧，托
于王公之上，于兹十一年矣。祗荷丕构，寅畏小心，慕
唐尧之钦若昊天，遵周王之昭事上帝。念兹夙夜，靡
替虔恭，同驭朽之忧勤，思纳隍之轸虑。内戒奢靡，外
罢畋游，匪敢期于雍熙，所自得于清净。正望寰区无”
事，稼穑有年。然而烛理不明，涉道唯浅，气多堙郁，诚
未感通。旱暵是虞，虫螟为害，蛮蜑未宾于遐裔，寇盗
复蠹于中原。尚驾戎车，益调兵食，俾黎元之重困，每
宵旰而忘安。今盛夏骄阳，时雨久旷，忧勤兆庶，旦夕
焦劳。内修香火以虔祈，外罄牲玉以精祷，仰俟元贶，
必致甘滋，而油云未兴，秋稼阙望。因“兹愆亢，轸于诚
怀。矧复暴政烦刑，强官酷吏，侵渔蠹耗，陷害孤茕，致
有冤抑之人，构灾沴之气。主守长吏，无忘奉公，伐叛
兴师，盖非获已，除奸讨逆，必使当辜。苟或陷及平人，
自然风雨愆候。凡行营将帅，切在审详，昭示恻悯之
心，敬听勤恤之旨。应京城天下诸州府见禁囚徒，除
十恶忤逆，官典犯赃，故意杀人，合造毒药，放火持杖，
开劫坟墓，及关连徐州逆党外，并宜量罪轻重，速令
决遣，无久系留。雷雨不时，田畴方瘁，诚宜愍物，以示
好生。其京城未降雨间，宜令坊市，权断屠宰。昨陕虢
中使回，方知蝗旱有损处，诸道长吏，分忧共理，宜各
推公，共思济物，内有饥歉，切在慰安，哀此蒸人，毋俾
艰食。”徐方寇孽未殄，师旅有征，凡合诛锄，审分淑慝。
无令胁从横死，元恶偷生。宜申告伐之文，使知逆顺
之理。於戏！每思禹汤之罪己，其庶成康之措刑，孰谓
德信未孚，教化犹梗。咨尔多士，俾予一人。既引过在
躬，亦渐几于理。布告中外，称朕意焉。

### 僖宗

按《旧唐书僖宗本纪》，僖宗，懿宗第五子。咸通十四年
七月，制曰：“普王俨改名儇，孝敬温恭，宽和博厚。日新
令德，天假英姿。言皆中规，动必由礼。俾崇邦本，允协
人心。宜立为皇太子，权勾当军国政事。”

### 昭宗

按《唐书杨复恭传》：“复恭定策立昭宗，加金吾上将军。
帝尝曰：‘朕不德，尔援立我矣，当减省侈长示天下。我
见故事，尚衣上御服日一袭，太常新曲日一解，今可
禁止’。复恭顿首称善。帝遂问游幸费，对曰：闻懿宗以
来，每行幸无虑用钱十万，金帛五车，十部乐工五百，
犊车红网朱网画香车百乘，诸卫士三千。凡曲江温”
汤若畋猎曰“大行从”，宫中苑中曰“小行从”，帝乃诏类
减半。

按《册府元龟》：“昭宗攻书好文，尤重儒术，神气雄俊，有
会昌之遗风。以先朝威武不振，国命寖微，而尊礼大
臣，详延道术，意在恢张旧业，号令天下。即位之始，中
外称之。”

### 哀宗

按《册府元龟》：“哀帝天祐二年四月诏应有暴露骸骨，
委所在长吏指挥以上供钱收拾埋瘗。”